ЗАДАЧИ ЗА I КРЪГ НА II НАЦИОНАЛНА ОЛИМПИАДА ПО АСТРОНОМИЯ


1998/1999 Г.





Ученици от 14 до 16-годишна възраст (родени след 31 октомври 1983 г.):





Ще бъдат ли равни ъглите, на които се отместват за единица време различните звезди при видимото си денонощно въртене, за наблюдател, намиращ се в центъра на небесната сфера? Защо?


Халеевата комета обикаля около Слънцето с период 76 години. Коя е най-далечната планета от Слънчевата система, отвъд чиято орбита кометата достига при преминаване през афелия? Перихелийното разстояние на кометната орбита да се счита за пренебрежимо малко. Необходимите данни за планетите намерете в справочна литература.


Известно е, че слънчевите петна са били познати на древните китайци, които не са разполагали с телескопи. Някои особено големи петна могат да се видят с невъоръжено око, когато Слънцето е много ниско на хоризонта и не е ярко. Какъв най-малък линеен диаметър трябва да има едно петно, за да може да се различи с невъоръжено око, ако разделителната способност на окото е 1 дъгова минута? Колко пъти този диаметър е по-голям от диаметъра на Земята? Необходимите данни намерете в справочна литература.


С рекламна цел мощна фирма, произвеждаща хладилници, покрива повърхността на Слънцето с 14-метров слой лед. За колко време Слънцето ще успее да го разтопи? Радиусът на Слънцето е 700 000 км, а светимостта му е 3.8 ( 1026 W. Другите необходими величини намерете от справочници по физика. (Площта на сфера с радиус R е S = 4(R2.)


По какъв начин се изменят видимите ъглови разстояния между звездите, намиращи се близо до апекса и до антиапекса на движение на Слънчевата система?


Кога и къде най-рано на Земята ще настъпи новото хилядолетие? Защо?





Ученици от 16 до 18-годишна възраст (родени след 31 октомври 1981 г.):





С колко процента ще се промени теглото на едно тяло, ако то се премести от полюса на екватора на Земята?  Формата на Земята се приема за кълбовидна. Необходимите данни намерете в справочната литература.


В резултат на излъчването на Слънцето неговата маса постепенно намалява. Обяснете как влияе това на разстоянието на планетите до Слънцето, ако се пренебрегне съпротивлението на междупланетната среда.


Марсианците внимателно наблюдават Земята, която на тяхното небе в различни периоди от време се вижда като Зорница или Вечерница. Какво е за тях максималното ъглово разстояние, на което Земята се отдалечава от Слънцето? Орбитите на Земята и на Марс около Слънцето приемаме за кръгови. Необходимите данни намерете в справочната литература.


Определете разположението на полярните и тропични окръжности върху лунната повърхност, ако оста на въртене на Луната е наклонена спрямо равнината на еклиптиката на ъгъл 88.5(.


Училищен телескоп има обектив с диаметър 10 см и фокусно разстояние 1 м. При наблюдение с него един окуляр дава увеличение 200 пъти. Какво увеличение ще се получи, ако същият окуляр се използва с най-големия телескоп рефрактор в света, който се намира в Йеркската обсерватория в САЩ и има диаметър на обектива 102 см и фокусно разстояние 19.36 м? Пръстенът, който ограничава зрителното поле на окуляра, е с диаметър 3 мм. Какъв ще бъде ъгловият диаметър на зрителното поле в двата случая?


Звезда лети към центъра на Галактиката, където страховита черна дупка е готова да я погълне. Звездата се свива от ужас, като радиусът й намалява с 2%, а температурата й се увеличава с 2%. С колко ще се промени абсолютната звездна величина на звездата?


Къде и кога най-рано на Земята ще настъпи новото хилядолетие? Защо?








